Malawi

Malawi es un parve pais in Africa del sud-est, circumferite per Mozambique a tres lateres, per Zambia al nord-west e per Tanzania al nord. Malawi ha nulle accesso al mar, ma un longe litore sur le Laco Malawi, un del Grande Lacos african. Malawi ha duo linguas official: le anglese, idioma del colonisator britannic, e le chichewa, cello de 57% del habitantes indigena.

Le population de Malawi esseva sparse e consisteva de venatores e forragiatores usque le seculo 10, quando tribus de pastoralistas e agricultores bantu colonisava le pais. Populos bantu (chewa, nyanja, tumbuka, yao, etc.) continua a predominar in Malawi usque hodie. Verso 1500, le regno Maravi se consolidava e controlava un territorio assatis grande. Le alliatos del portugeses debilitava le regno Maravi, que disintegrava verso 1700. Negreros capturava multe gente Maravi in le annos sequente.

In 1891, le britannos colonisava le pais, alora appellate le protectorato de Nyassalandia. Illo es independente depois 1964. Le prime presidente, Hastings Banda, declarava que su partito – le Partito del Congresso de Malawi (MCP) – vadeva esser le sol permisse. Iste regime a partito unic permaneva usque un referendum in 1993 que resultava in le election in 1994 de Bakili Muluzi e le Frente Democratic Unite (UDF). Post duo termines, Muluzi esseva successe per le actual presidente Bingu wa Mutharika in 2004. Iste fundava su proprie partito, le Partito Democratic Progressive (DPP), in 2005. In 2008, Malawi teneva le 11e grado in le Indice Ibrahim de Governantia Africa.

Malawi es un stato multo paupere. Le VIH e SIDA afflige un grande proportion del population. Il ha alte ratas de mortalitate infantil e un basse sperantia de vita. Nonobstante, le densitate de population es assatis magne, como le rata de crescentia de population (estimate a 2,75% in 2009).

Circa 80% del population es christian (le plus grande confessiones son catholic e presbyterian), durante que 13% es musulman e 4% atheista.
Galeria

 Referentias 


Categoria:Paises del mundo